Jemenben lebombáztak egy városi gyűlést
Az arab koalíció légicsapásában legalább huszan meghaltak.
Az Irán által támogatott jemeni húszi lázadók szerint a Szaúd-Arábia vezette arab koalíció egy városi gyűlést bombázott az északi adzs-Dzsauf tartományban. Többen megsebesültek, köztük sok nő és gyermek.

Az MTI a Save the Children nemzetközi segélyszervezetre hivatkozva azt írta, hogy hét gyermek is meghalt. Xavier Joubert, a szervezet helyi vezetője elmondta, alig egy hónap alatt legalább 17 gyerek vesztette életét bombázásokban.

A segélyszervezet az ellenségeskedések azonnali beszüntetését követelte a szegénység sújtotta országban.

Martin Griffiths, az ENSZ jemeni különmegbízottja elítélte a támadást és emlékeztette, a konfliktus szereplőit, hogy a nemzetközi jog kötelezi őket a polgárok és a polgári infrastruktúra megkímélésére.

Jemenben 2014 augusztusa óta dúl polgárháború az Irán támogatását élvező húszi síita lázadók, valamint a Szaúd-Arábia és egyéb arab országok által 2015 óta támogatott, a nemzetközileg elismert jemeni elnökhöz, a Rijádban tartózkodó Abed Rabbó Manszúr Hádihoz, hű erők között.

A konfliktusba 2015-ben Szaúd-Arábia szövetségeseivel együtt katonailag is beavatkozott. A jemeni polgárháborúban több mint százezren vesztették életüket, és milliók váltak földönfutóvá. Az országban a világ legsúlyosabb humanitárius válsága alakult ki, amelyen csak tovább ront a koronavírus-járvány.
Nagyvilág